Suid Afrikaanse Nuus Thread - Page 29 - Stormfront
Ondersoek wys Van Rooyen het 'wanbestuur'
Die huur van 'n persoonlike assistent teen R18 400, 'n kantoorbestuurder teen R27 500 per maand, asook R5 000 per maand vir die oortydbetaling van 'n motorbestuurder is van die koste waarvoor SA Rugby moet opdok om dié personeellede by Labat te huur om die president van SA Rugby, Brian van Rooyen, te help om sy rugbyverpligtinge na te kom.
Die huur van 'n kantoor vir Van Rooyen was een van die voorbeelde van korporatiewe wanbestuur wat in die verslag daaroor deur 'n taakspan van SA Rugby uitgewys is.
Die kantoor is goedgekeur, maar in plaas van die R200 000 wat daarvoor bewillig is, het die totale jaarlikse koste daarvan tot byna R1 miljoen opgeskiet, sonder dat enige magtiging daarvoor gegee is.
In die ondersoek is verskeie ander voorbeelde van swak bestuur uitgelig.
Só was die toekenning van die Super-14-konsessie ook onwettig. Volgens die verslag het die presidentsraad ingevolge van die grondwet nie die bevoegheid om die besluit te neem nie, maar moes die direksie van SA Rugby dit doen. Die toekenning van die konsessie moes ook volgens die grondwet aan die onderskeie sakearms (maatskappy-gedeelte) van unies toegeken gewees het en nie aan die unies self nie.
Die aanstelling van Gideon Sam as waarnemende voorsitter van die direksie is onwettig. Ondanks 'n aanbeveling deur hul regsverteenwoordigers dat Sam grondwetlik nie vir die pos in aanmerking kan kom nie, is hy steeds verkies. En hoewel die verslag Dinsdag aanvaar is, het Sam steeds agterna 'n verklaring namens die presidente uitgereik.
Vlug-en-verblyfkoste van adv. Norman Arendse, wat SA Rugby met die Super-14-toekenning gehelp het, om 'n rugbytoets op Twickenham by te woon, is skynbaar deur niemand goedgekeur nie.
Teenstrydige getuienis is gelewer oor wie die groen lig vir dié uitgawe van R92 000 gegee het. Van Rooyen ontken dit was hy, terwyl Theunie Lategan ook skuldig ontken. SA Rugby se bestuurder van finansies, Basil Haddad, is aangesê om dit te ondersoek. Die ondersoek wys daarop dat die uitgawe dus onwettig was omdat niemand aanspreeklikeid daarvoor aanvaar nie.
Van Rooyen het ook geen magte gehad om by minstens drie geleenthede kontrakte te teken met 'n sportmaatskappy waarvan 'n voormalige werknemer van SA Rugby, Rian Oberholzer, en Sam self betrokke is nie. Die kontrakte was vir die regte van die voorgestelde Rainbow Cup en die Keltiese Liga-kompetisie. Die kompetisies het nie 'n werklikheid geword nie, maar die verslag maak dit baie duidelik dat hierdie optredes deur van Rooyen op baie swak korporatiewe bestuur wys.
Ander voorbeelde wat deur SA Rugby se regspan as gebrekkige besluitneming in die laaste paar maande uitgelig is, sluit in.:
Volgens SA Rugby se regspan het Van Rooyen by minstens twee geleenthede nie die waarheid verkondig nie.
Van Rooyen se aantyging dat Markgraaff op eie stoom 'n kompetisie met Walliese klubs wou begin, was vals en sonder enige bewyse.
Van Rooyen was oneerlik toe Lategan hom daarvan beskuldig het dat hy saam met 'n werkgewer, Kyle Nel, sonder mandaat met Oberholzer oor 'n Noord/Suid-kompetisie onderhandel het. Van Rooyen het dit ontken en daardeur 'n leuen vertel.
Mugabe wys bemiddeling van die hand
Afrikaleiers bevind hulle in 'n groeiende dilemma terwyl Zimbabwe se pres. Robert Mugabe hom verbete ingrawe en sterk weerstand bied teen 'n proses wat hom dalk uit die kussings kan lig.
'n Sleutelinisiatief om die politieke en ekonomiese krisis in die land te ontlont, het die afgelope week op 'n dooie punt uitgeloop toe Mugabe geweier het om oudpres. Jaoqium Chissano van Mosambiek as bemiddelaar van die Afrika-Unie (AU) te aanvaar vir onderhandelings tussen die regerende Zanu-PF en die opposisie, die Movement for Democratic Change (MDC).
Zimbabwiese bronne het intussen gesê die voorgenome Suid-Afrikaanse lening aan Zimbabwe is van die baan.
Volgens dié bronne het Mugabe reeds meer as 'n week gelede vir pres. Thabo Mbeki in 'n persoonlike boodskap in kennis gestel dat hy bepaalde voorwaardes wat Suid-Afrika vir die lening gestel het, verwerp.
Dit volg op uitlatings deur die Zimbabwiese minister van staatsveiligheid, mnr. Didymus Mutasa, verlede week aan Rapport dat Zimbabwe nie die Suid-Afrikaanse aanbod gaan aanvaar nie en veral die voorwaarde oor 'n nuwe grondwet wat vir die MDC aanvaarbaar moet wees, heeltemal onaanneemlik is.
Toe die Zimbabwiese minister van finansies, mnr. Herbert Murerwa, Donderdag 'n verklaring oor die staatsfinansies aan die land se parlement gedoen het, het hy opmerklik nie na die lening verwys nie.
Die beoogde Suid-Afrikaanse lening van glo sowat $600 miljoen sou onder meer aangewend word om Zimbabwe se agterstallige skuld van $295 by die Internasionale Monetêre Fonds (IMF) te delg.
Amptenare van die IMF kom juis môre in Harare aan om die skuld met die Zimbabwiese regering te bespreek voordat die IMF op 9 September oor Zimbabwe se toekomstige lidmaatskap van die liggaam vergader.
Die Suid-Afrikaanse aanbod en die voorwaardes daaraan gekoppel is wyd gesien as die begin van 'n moontlike oplossing vir die Zimbabwiese dooie punt te midde van aanduidings dat die land se ekonomie binnekort heeltemal in duie kan stort.
Die Zimbabwiese dollar het Vrydag met 23% tot 'n laagtepunt van 24 025,31 teen die Amerikaanse dollar en met 35% tot 3 666 teen die Suid-Afrikaanse rand gedaal - net 'n maand nadat die land se reserwebank die geldeenheid met 38% gedevalueer het. Dit het kort op die aankondiging gevolg dat die land se jaarlikse inflasiekoers tot 254,8% gestyg het teenoor 164,3% die vorige maand.
Wetsontwerpe om die beslaglegging op landbougrond te wettig en om die regering te magtig om op enige burger se reisdokumente beslag te lê, is ook pas in die Zimbabwiese parlement ter tafel gelê. Albei maatreëls word deur opposisiegesindes beskou as pogings van Mugabe om sy mag verder te verskans.
Die Mosambiekse nuusagentskap, Agencia de Informacoa de Mocambique, berig intussen Chissano het Donderdag die spitsberaadgangers van die Suider-Afrikaanse Ontwikkelingsgemeenskap (SAOG) in Gaberone, Botswana, meegedeel dat Mugabe hom as bemiddelaar verwerp het.
Mugabe het hom op 10 Augustus telefonies verwittig hy sien geen nut vir 'n bemiddelaar nie, het Chissano gesê.
Chissano is vroeër deur die huidige voorsitter van die AU, pres. Olusegun Obasanjo van Nigerië, as bemiddelaar aangewys.
Mugabe het geweier om Chissano te ontmoet en gesê "diegene wat beter behoort te weet" moet ophou om hom te vra om met die MDC in gesprek te tree.
Bhm geruk deur nog ’n kind se selfmoord
BETHLEHEM. – Dié dorp is geruk nadat die tweede hoërskoolleerling binne twee dae hier selfmoord gepleeg het. Albei het vermoedelik gif ingeneem.
Die jongste voorval was die dood van ’n “lieflingseun” en rasieleier aan die Hoërskool Voortrekker hier. Ryno Fouché, ’n gr. 12-leerling, is glo aan hartversaking dood nadat hy gif geëet het.
Fouché se tweelingsussie, Carol, was saam met hom ’n rasieleier van die skool.
Fouché, wat Sondag 18 sou word, se tragiese dood kom skaars ’n dag nadat Innocentia Ntombela van die Hoërskool Witteberg op soortgelyke wyse dood is.
“Dit gaan nie goed met die kinders nie. Hulle was baie lief vir Ryno. Hy was ’n lewendige en gewilde kind,” sê mnr. Hugo Burger, hoof. Hy sê Fouché, wat vir die skool se eerste hokkiespan uitgedraf het, het die middag voor die voorval nog saam met die span hokkie geoefen.
“Vrydag het hy nog uitgelate by die atletiek gesing,” sê Burger. Hy sê die kinders is byeengeroep en is deur ds. Stephen Heyns van die NG gemeente Ereuka en sy vrou, Noleen, beraad.
Baba ís gesodomiseer, toon ondersoek
WELKOM. – In ’n ondersoek onder narkose deur dokters is vasgestel dat die babaseuntjie van drie weke oud wat met ernstige beserings in die hospitaal opgeneem is, wel gesodomiseer is.
Die kind se pa is Sondagmiddag deur die polisie in hegtenis geneem nadat die kind se ma onraad gemerk en die kind hospitaal toe gevat het.
Die polisie het bewysstukke, waarop in die huis beslag gelê is, weggestuur vir DNS- en ander toetse.
Die seuntjie was bedags in die huishulp se sorg en snags by sy pa toe hy glo gemolesteer is. Sy ma was in die hospitaal waar sy vir ’n bloedklont in haar been behandel is.
’n Polisiewoordvoerder sê die kind is op 23 Januarie gebore. Sy ma is op 7 Februarie weer in die hospitaal opgeneem en is Saterdag uit die hospitaal ontslaan. Nie sy of die huishulp is deur die kind se pa toegelaat om die doeke om te ruil nie. Hy het glo die vrou se siekte as verskoning aangevoer om dit self te doen.
Die man (36), ’n tegnikus, is Sondag werk toe en die ma was toe die eerste keer alleen met die kind. Sy het gesien die kind se boudjies, bo-bene en rug is blou, hy is baie opgeswel tussen sy boudjies en hy het pyn as sy beentjies teen mekaar gebring word.
Die man bly in hegtenis tot sy volgende verskyning op 22 Maart.
Zuma-span slaag met aansoek Feb 16 2006 Durban. - Met die ongekende klopjagte op 'n beskuldigde se regsverteenwoordigers moes die Skerpioene sorg gedra het dat die privilegie tussen oud-adj.pres. Jacob Zuma en sy prokureurs nie geskend word nie. Só het regter Noel Hurt gister in nog 'n terugslag vir die Skerpioene se korrupsievervolging van Zuma in die Durbanse hooggeregshof bevind. Hurt het die aansoek vir die tersydestelling van al vyf deursoekingslasbriewe waarvoor Zuma en sy prokureur mnr. Michael Hulley gevra het, met koste toegestaan. Dit behels die deursoekings by Zuma se woonstel in Killarney, Johannesburg, sy tuiste in Nkandla, asook sy destydse kantore in die Uniegebou en die KwaZulu- Natalse departement van finansies en ekonomiese aangeleenthede in Durban. Dit behels óók die klopjag op Hulley se kantoor in Durban, waar die Skerpioene verlede jaar as deel van 'n reeks landwye klopjagte beslag gelê het op Zuma se finansiële rekords wat Schabir Shaik gehou het. Sover sy kennis strek, was dit die eerste keer in Suid-Afrika dat klopjagte op 'n beskuldigde se prokureurs gedoen is, het Hurt in sy uitspraak gesê. "Lede van die Skerpioene moes daarvan bewus gemaak gewees het dat die privilegie tussen 'n prokureur en sy kliënt tydens die soektogte in die gedrang kon kom," het Hurt gesê. As dié privilegie geskend sou word, sou dit nie net inbreuk maak op Zuma se reg tot 'n regverdige verhoor nie, maar ook die vervolging self in die spel plaas, het Hurt gesê. Die beste manier om teen só 'n skending te waak, sou wees om die bepalings van art. 29 (11) van die Wet op Nasionale Vervolging oor privilegie in die lasbrief in te sluit of ten minste die mense wie se persele deurgesoek word, daarvan te verwittig. Hy het egter die indruk uit die getuienis van adv. Billy Downer van die Skerpioene gekry dat hy met niks minder as 'n uitdruklike aanspraak op die bepalings van art. 29 (11) tevrede sou wees nie, het Hurt gesê. Hy het bevind dat Hulley 'n nugtere poging aangewend het om op privilegie aanspraak te maak. Daar kan nie van 'n prokureur verwag word om al die wetsbepa lings op die punte van sy vingers te ken nie, het Hurt gesê. Die regter het geen bevinding gemaak of die betrokke dokumente wel gepriviligeerd is nie, maar het gesê in 'n saak soos geldwassery, waarvan Zuma aangekla word, is dit moontlik dat finansiële rekords geprivilegieerd is. Die nasionale vervolgingsgesag en Skerpioene het gister aansoek gedoen om verlof om appèl teen Hurt se uitspraak.
'Ek het vrou in kattebak vermoor'
'N Man van Meyerspark in die ooste van Pretoria het gister voor landdros Bongi Raphahlelo van die Pretoriase landdroshof skuld beken vir die moord op me. Marlené Mauer (20) van Gerhardsville in Centurion, wie se lyk verlede Saterdag in Hatfield in haar motor se kattebak gevind is.
Mnr. Danie Van der Walt (28) is vroeër vandeesweek deur die polisie se eenheid teen ernstige en geweldsmisdaad intensief ondervra nadat Mauer verlede naweek wreed vermoor is. Van der Walt het glo vroeër vandeesmaand vir Mauer 'n werk aangebied.
"Hy (Van der Walt) het 'n bekentenis afgelê waarin hy sê hy het me. Mauer vermoor," het supt. Piletji Sebola, polisiewoordvoerder, gesê.
Mauer is met 'n stomp voorwerp in die gesig en oor die kop geslaan. Op die agterste sitplek van die motor was 'n groot, bloedbesmeerde wit vleisbak en daar was ook groen plastieksakke in die motor.
Van der Walt het vroeër erken dat hy die vleisbak en die plastieksakke aan haar gegee het, maar het glo gesê hy weet nie waarvoor sy dit wou gebruik nie. Hy is aangekeer nadat hy glo teenstrydige verklarings by die polisie afgelê het.
Volgens 'n anonieme bron betrokke by die saak, ondersoek die polisie die moontlikheid dat Van der Walt vir Mauer in sy huis in The Woods in Meyerspark vermoor en toe haar lyk na Hatfield geneem het.
Beeld verneem betroubaar dat 'n ooggetuie glo in 'n verklaring aan die polisie gesê het dat hy Mauer die oggend van haar verdwyning gesien inry het by The Woods en dat sy na Van der Walt se huis gegaan het. Hy het gesê dat hy haar motor later weer sien uitry het, maar dié keer was sy nie in die motor nie.
Van der Walt se ouers was gistermiddag by sy woning, maar wou nie met Beeld praat nie.
Mnr. Anton Bergsman, Mauer se kêrel, het gister gesê sy vriendin het die eerste Donderdag van Februarie iemand gebel na aanleiding van 'n werkadvertensie en sy is toe vir 'n onderhoud genooi.
Sy sou glo kliënteskakeling doen namens Van der Walt, wat vleisprodukte in- en uitvoer.
"Sy sou die Maandag begin werk het, maar toe sy daar kom, het die man gesê hy moet iewers heen vlieg en dat sy eers die Woensdag weer moet kom. Die Donderdag het sy gesê sy gaan om haar kontrak met die ou te teken en die Vrydag sou sy amptelik begin werk het, maar sy het nooit weer huis toe gekom nie," het Bergsman gesê.
Volgens hom voel hy baie beter omdat iemand aangekeer is vir haar moord, "maar dit is nie ék wat moet goed voel nie".
"Dit is die polisie wat die saak ondersoek het (wat moet goed voel) en almal wat aan die saak gewerk het.
"Hulle het in drie dae 'n moordenaar só vasgedruk dat hy moes skuld erken. Ek het nou berusting. Al wat ek nou moet doen, is om haar te begrawe," het Bergsman gesê.
Mnr. Dean Coetzer, Mauer se stiefpa, het gesê hy sou graag vir Van der Walt wou vra: "Hoekom het jy dit gedoen?"
Video wys hoe padvalke glo weer man aanrand
Verkeersbeamptes is wéér op videokamera betrap waar hulle na bewering 'n motoris aanrand.
"Wat hulle gedoen het, is nié reg nie. Waarom spring, skop en slaan hulle dan 'n geboeide man wat gewillig sou gaan?"
Dít is wat geskokte en ontstelde inwoners van Homelake in Randfontein aan die Wes-Rand wil weet nadat een van hul bure glo vóór hulle aangerand is toe verkeersbeamptes van Mogale City hom kom arresteer het.
Tshwane-metropolisielede en hul Johannesburgse eweknieë was vroeër dié maand in die kollig nadatlede van die publiek gekla het oor hardhandige optrede.
Die jongste drama het glo Dinsdag om 17:30 begin toe talle Mogale City-verkeersmotors in die buurt opgedaag het.
Die verkeersmanne het mnr. Willem van Schalkwyk (24) in hegtenis geneem omdat hy glo 'n vuurwapen op hulle gerig het waar hulle puntdiens in Krugersdorp gedoen het.
Die verkeersmanne het hom voor sy huis ingewag.
"Hy het uitgeklim en gevra wat die probleem is. Hy het aan een van die polisielede wat ook daar was, vertel wat gebeur het. Hy het vir die spietkops met uitgestrekte hande gesê: 'Vat my dan'. Sy een hand is geboei terwyl ander lede sy ander hand vasgehou het. Hy is grond toe gedwing en het op die teer geval.
"Toe skop 'n verkeersvrou hom twee keer in die gesig. 'n Ander lid het op sy rug en nek getrap," het 'n buurman wat die drama gesien het en uit vrees nie sy naam genoem wil hê nie, vertel.
'n Buurman het 'n deel van die drama op video vasgevang. In die opname kan gesien word hoe Van Schalkwyk eers met die verkeersmanne praat voordat hy gegryp word en op die grond val. Sy pynkrete is duidelik hoorbaar terwyl hy oënskynlik aangerand word.
Van Schalkwyk is in een van die verkeersmotors gelaai en na die Krugersdorp-polisieselle geneem.
Bewerings is ook gemaak dat verkeerslede Van Schalkwyk glo op pad na die selle verder aangerand het.
Supt. Milica Bezuidenhout, polisiewoordvoerder, het bevestig dat Van Schalkwyk reeds in die hof verskyn het op aanklagte van dronkbestuur, roekelose en/of nalatige bestuur, verset teen arrestasie en die rig van 'n vuurwapen.
Mnr. Bongani Gaeje, woordvoerder van die Mogale City- munisipaliteit, kon nie gister kommentaar lewer nie omdat die munisipaliteit nog die voorval ondersoek.
Geen grond vir uitlanders. Punt.
'N Onmiddellike morato rium op die verkoop van enige grond aan buitelanders.
Dít is een van die voorstelle aan me. Thoko Didiza, minister van landbou en grondsake, deur 'n paneel kenners wat worstel met die vraagstuk wie Suid-Afrika se grond besit.
Dié paneel, wat in 2004 deur Didiza aangestel is om na beleidvorming vir buitelandse grondbesit te kyk, het hul voorlopige verslag gister in Pretoria aan haar oorhandig. Hulle het onder meer die impak van buitelandse grondbesit op grondgebruik, grondpryse en die gevolglike invloed daarvan op grondhervorming ondersoek.
In die verslag word verskeie onmiddellike, maar tussentydse maatreëls aanbeveel terwyl buitelandse grondbesit verder ondersoek en moontlike wetgewing ingestel word.
Me. Christine Qunta, 'n prokureur op die paneel, het gesê 'n moratorium is nodig sodat grondvergrype deur buitelanders nie voorkom in die tyd wat dit gaan neem om 'n moontlike beleid of wetgewing te finaliseer nie.
Ander voorstelle in die verslag is dat die verskaffing van sekere inligting tydens eiendomstransaksies verpligtend gemaak word, onder meer iemand se geslag, burgerskap en nasionaliteit.
Suid-Afrikaners en mense met permanente verblyfreg se ras behoort ook ingesluit te word om die transformasie in eienaarskappatrone in die land te meet.
Die paneel, onder voorsitterskap van prof. Shadrack Gutto, stel voorts voor dat ministeriële goedkeuring vir sekere transaksies behoort te geld. Dit sluit die koop van landbougrond groter of duurder as 'n voorafbepaalde standaard in, grond wat geoormerk is vir restitusie, bewaringsgrond soos kus- en opvangsgebiede en grond vir wildplase, gholfbane of -landgoedere.
Die paneel wou nie gister uitbrei oor wat dié voorgestelde standaarde vir die grootte of prys van landbougrond behoort te wees nie en het gemeen dis 'n besluit wat by die minister sou rus. Didiza het gesê sy gaan vir eers niks doen buiten om die verslag te bestudeer nie.
Dr. Joe Matthews, ondervoorsitter van die paneel, het gesê verskillende faktore het gelei tot die aanbevelings in hul verslag, maar dit was veral weens die persepsie dat buitelandse grondbesit aansienlik bydra tot die tekort aan en bekostigbaarheid van grond vir grondhervorming. Die Wes-Kaap en dele van Mpumalanga is uitgesonder as gebiede waar gewone Suid-Afrikaners nie meer grond kan bekostig nie.
Volgens Matthews kan daar nie 'n situasie bestaan waar die regering nie weet wat met die land se grond aangaan nie.
Koste van Phumzile se vakansievlug bekend
Uit Belastingbetaler se sakke
Feb 18 2006 KAAPSTAD. – Die regering het gister die sluier gelig oor die presiese koste rondom adj.pres. Phumzile Mlambo-Ngcuka se omstrede vakansiereis na Aboe Dhabi met ’n lugmagstraler.
Volgens die minister van verdediging, mnr. Mosiuoa Lekota, het die Desember-vlug R519 857,86 beloop.
’n Verdere R9 533 is bestee om ’n mediese dokter met ’n kommersiële lugdiens, Arab United Airline, na die bestemming te laat vlieg. Laasgenoemde se koste is deur die Suid-Afrikaanse Militêre Gesondheidsdiens gedek.
In antwoord op ’n geskrewe parlementêre vraag deur mnr. Pieter Groenewald, LP vir die Vryheidsfront Plus, het Lekota gesê ’n dokter móét die adjunkpresident op oorsese reise vergesel.
“Ook in dié geval is aan hierdie vereiste voldoen.”
Verdediging is ná die parlement se reses-tydperk oorval met skriftelike vrae oor Mlambo-Ngcuka se reis.
Die DA-LP, mnr. Gareth Morgan, wou weet oor die koste, wie Mlambo-Ngcuka vergesel het en watter redes is aangevoer vir die reis.
Lekota het gesê operasionele koste het R347 847,60 beloop, brandstof R130 475, etes en daaglikse toelaes R36 393,40 en hanteringskoste R5 141,86.
Altesaam 13 842 km is afgelê en die vertrekdatum was 27 Desember. Volgens verdediging word redes vir die reis nie verskaf wanneer vervoerversoeke deur die presidensie aan die lugmag gegee word nie. “Die Suid-Afrikaanse Lugmag is bloot die vervoerder van die hoogwaardigheidsbekleërs en reisgeselskap,” het Lekota gesê.
Hy het bevestig dat gesinslede van Mlambo-Ngcuka en mev. Thuthukile Mazibuko-Skweyiya, vriendin en vrou van dr. Zola Skweyiya, minister van welsyn, ook op die vlug was. Vroeër is berig dat behalwe die gebruiklike personeel, die adjunkpresident se assistent se twee kinders ook op die vlug was. Die assistent self het op ’n kommersiële vlug by die groep aangesluit.
Behalwe Mlambo-Ngcuka en Mazibuko-Skweyiya, is die ander agt name op die passasierslys: adv. Ngcuka, me. Mngomezulu, mnr. Ngcuka, mnr. Ndleleni, me. Shange, en mnr. Shange.
Lekota het egter ontken dat ’n lugmaghelikopter in Desember gebruik is om die adjunkpresident se seun van sy skool op Grahamstad te vervoer.
Die Falcon 900 wat vir die oorsese reis gebruik is, het reeds 71 internasionale vlugte onderneem sedert Junie 2005 en 49 nasionale vlugte, het Lekota in antwoord op ’n vraag deur mnr. Rafeek Shah (DA) gesê.
Die afgelope jaar is altesaam drie huurvlugte na die buiteland deur die adjunkpresident gemaak en 27 binnelands.
Ander lede van die uitvoerende gesag het van 34 huurvlugte na die buiteland gebruik gemaak en nege nasionaal.